《因览蓬莱观雪唱和谨成二首 其一》
宋代·孙觉

重湖复岭去连延，氛霭消沈雪后天。缥缈三山浮海上，参差群玉露峰巅。

使君宴集仍侵晓，迁客登临欲判年。洒落尘怀对清绝，向来身世两翛然。

作者简介：（1028—1090）高邮人，字莘老。少从胡瑗学。仁宗皇祐元年进士。嘉祐中编校昭文馆书籍，授馆阁校勘。神宗即位，历右正言、知谏院、同修起居注、知审官院。熙宁中因反对青苗法，谪知广德军，历湖、庐等州，后召为太常少卿，改秘书少监。哲宗立，拜御史中丞。以疾提举舒州灵仙观。有文集、奏议、《易传》、《春秋经解》等。